钦定古今图书集成/理学汇编/文学典/第085卷 > 蔡松年
## 钦定古今图书集成/理学汇编/文学典/第085卷 > 蔡松年

按《金史文艺传》：“松年，字伯坚。父靖，宋宣和末守燕山。
松年从父来管勾机宜文字。宗望军至白河，郭药师
败，靖以燕山府降，元帅府辟松年为令史。天会中，辽、
宋旧有官者皆换授松年为太子中允，除真定府判
官，自此为真定人。尝从元帅府与齐俱伐宋。是时，初
平镇定、西山群盗，山中居民为贼污者千馀家，松年”
力为辨论，竟得不坐。齐国废，置行台尚书省于汴，松
年为行台刑部郎中，都元帅宗弼领行台事伐宋，松
年兼总军中六部事。宋称臣，师还，宗弼入为左丞相，
荐松年为刑部员外郎。皇统七年，尚书省令史许霖
告田玨党事，松年素与玨不相能。是时，宗弼当国，玨
性刚正，好评论人物，其党皆君子，韩企先为相，爱重
之，而松年、许霖、曹望之欲与玨相结，玨拒之，由是构
怨。故松年、许霖构成玨等罪状，劝宗弼诛之，君子之
党熄焉。是岁，松年迁左司员外郎。松年前在宗弼府，
而海陵以宗室子在宗弼军中任使，用是相厚善。天
德初，擢吏部侍郎，俄迁户部尚书。海陵迁中都，徙榷
货务以实都城。复钞引法，皆自松年启之。海陵谋伐
宋，以松年家世仕宋，故亟擢显位以耸南人观听，遂
以松年为贺正旦使。使还，改吏部尚书，寻拜参知政
事。是年，自崇德大夫进银青光禄大夫，迁尚书右丞。
未几，为左丞，封郜国公。初，海陵爱宋使人山呼声，使
神卫军习之。及孙道夫贺正隆三年正旦，入见山呼
声不类往年来者。道夫退，海陵谓宰臣曰：“宋人知我，
使神卫军习其声，此必蔡松年、胡砺泄之。”松年惶恐，
对曰：“臣若怀此心，便当族灭。”久之，进拜右丞相，加仪
同三司，封卫国公。正隆四年，薨，年五十三。海陵悼惜
之，奠于其第，命作《祭文》以见意。加对吴国公，谥文简。
起复其子三河主簿珪为翰林修撰，璋赐进士第，遣
翰林待制萧吁护送其丧归葬真定四品以下官，离
都城十里送之，道路之费，皆从官给。松年事继母以
孝闻。喜周恤亲党，性复豪侈，不计家之有无。文词清
丽，尤工乐府，与吴激齐名，时号“吴蔡体”，有集行于世。